FI Euroopan unionin virallinen lehti C 106/43

S.p.a. Navigazione Libera del Golfon 8.3.2005 Euroopan yhteisöjen komissiota vastaan nostama kanne

(Asia T-109/05)

(2005/C 106/84)

Oikeudenkäyntikieli: italia

S.p.a. Navigazione Libera del Golfo (N.L.G.), kotipaikka Napoli, edustajanaan asianajaja S. Ravenna, on nostanut 8.3.2005 Euroopan yhteisöjen ensimmäisen oikeusasteen tuomioistuimessa Euroopan yhteisöjen komissiota vastaan kanteen, jossa vaaditaan kumoamaan Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (1) 8 artiklassa tarkoitettu, 3.2.2005 tehty päätös (2), jolla kieltäydytään luovuttamasta kantajana olevalle yhtiölle sen pyytämiä tietoja.

Kantajan pyytämät tiedot, jotka komissio on kieltäytynyt luovuttamasta, koskevat matkustajia Napoli Beverellon sataman ja Caprin saaren välillä kuljettaville yksiköille aiheutuvia ylimääräisiä kustannuksia. Palvelut on toteuttanut Caremar S.p.a., jonka kotipaikka on Napolissa, julkista palveluvelvoitetta koskevassa järjestelmässä, josta se saa vuosittaisia korvauksia (valtiontukia), jotka komissio on hyväksynyt EY 88 artiklan 2 artiklan nojalla 16.3.2004 tekemällään päätöksellä.

Kantaja vaatii, että ensimmäisen oikeusasteen tuomioistuin:

1) kumoaa 3.2.2005 tehdyn komission päätöksen;

2) velvoittaa komission korvaamaan oikeudenkäyntikulut.

Oikeudelliset perusteet ja pääasialliset perustelut

Antaessaan 16.3.2004 tehdyn päätöksen tiedoksi kantajalle, komissio, vedoten Caremarin kaupallisten intressien suojeluun, ei päätöksen perustelujen yhteydessä julkistanut Caremarin liiketoiminnan harjoittamisesta aiheutuvia kustannuksia ja erityisesti yhteyksistä Caprin saarelle julkista palveluvelvoitetta koskevassa järjestelmässä aiheutuneita kustannuksia, eikä Regione Campanian tämän osalta suorittamia vuotuisia korvauksia.

Kantaja on jo pitkään harjoittanut vastaavaa matkustajienkuljetustoimintaa samalla Napoli Beverello–Capri-linjalla julkista palveluvelvoitetta koskevassa järjestelmässä, saamatta kuitenkaan mitään tukia voidakseen kattaa kyseisistä velvoitteista aiheutuvat lisäkustannukset, ja se katsoo näin ollen, että sitä on syrjitty edellä mainitulla kohtelulla.

Kun otetaan huomioon kantajan oikeussuojaintressi sekä tarve saada mahdollisimman pian kaikki tiedot Caremaria koskevasta päätöksestä voidakseen suojata omia etujaan ja mahdollisesti riitauttaa 16.3.2004 tehdyn päätöksen, kantajana oleva yhtiö on pyytänyt saada tiedot, jotka koskevat Caprin saarelle liikennöintiä koskevasta julkisesta palveluvelvoitteesta Caremarille aiheutuvia lisäkustannuksia, sekä näihin liittyvien tukien määrää.

Komissio on 3.2.2005 tekemässään päätöksessä evännyt N.L.G:ltä oikeuden saada sen pyytämiä tietoja, ja se on vedonnut Caremarin kaupallisten intressien suojelua koskeviin perusteisiin.

Riitauttaessaan kyseisen päätöksen N.L.G. toteaa, että komissio on tehnyt vakavan oikeudellisen virheen, kun se on jättänyt huomiotta salassapitovelvollisuudesta valtiontukipäätöksissä 1 päivänä joulukuuta 2003 tehdyn komission tiedonannon C(2003) 4582 (3), jonka 17 kohdassa mainitaan nimenomaisesti avoimuus ja se, että julkisten palvelujen järjestämistä ja kustannuksia koskevat tiedot ovat julkisia, koska niitä ei suojata liikesalaisuudella.

(1) EUVL L 145, 31.5.2001, s. 43.

(2) Päätöstä ei ole julkaistu.

(3) EUVL C 297, 9.12.2003, s. 6.